Az EGT-Vegyesbizottság 163/2003 határozata

(2003. november 7.)

a statisztika területén kialakítandó együttműködés megszervezéséről szóló különös rendelkezésekről szóló 30. jegyzőkönyv módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98. cikkére,

mivel:

(1) A Megállapodás 30. jegyzőkönyvét a 2000. október 27-i 99/2000 EGT-vegyesbizottsági határozat [1] módosította.

(2) Az EGT statisztikai programja a Közösség 2003-tól 2007-ig terjedő időszakra vonatkozó statisztikai programjáról szóló, 2002. december 16-i 2367/2002/EK európai parlamenti és tanácsi határozatán [2] alapul és tartalmazza az Európai Gazdasági Térség minden vonatkozó gazdasági, szociális és környezetvédelmi szempontjának leírásához és ellenőrzéséhez szükséges programelemeket.

(3) Az EGT statisztikai programjában figyelembe kell venni a közösségi statisztikákról szóló, 1997. február 17-i 322/97/EK tanácsi rendelet [3] rendelkezéseit.

(4) A Megállapodás 30. jegyzőkönyvét következésképpen úgy kell módosítani, hogy 2003. január 1-től lehetővé váljon a kibővített együttműködés,

A KÖVETKEZŐKÉPPEN HATÁROZOTT:

1. cikk

A Megállapodás 30. jegyzőkönyve a következőképpen módosul:

1. A jegyzőkönyv az 1. bekezdést megelőzően a következőkkel egészül ki:

"I. Statisztikai program 1998-2002"

;

2. A jegyzőkönyv a 7. bekezdést követően a következőkkel egészül ki:

"II. Statisztikai program 2003-2007

1. A Szerződő Felek nemzeti statisztikai szervezeteinek, az Európai Közösségek Statisztikai Hivatalának (Eurostat) és az EFTA-államok statisztikai tanácsadói irodájának (OSA EFTA) képviselőiből álló konferencia szabályozza a statisztikai együttműködést és a statisztikai együttműködésre vonatkozó programokat és eljárásokat dolgoz ki a közösségi programokkal és eljárásokkal egyeztetve és ellenőrzi azok végrehajtását. Az említett konferencia és a statisztikai programbizottság (SPC) e jegyzőkönyv alkalmazása céljából, SPC/EGT konferencia elnevezésű együttes ülések keretében koordinálja feladatait az SPC/EGT konferencia által megállapított különös eljárási szabályzat szerint.

2. Az Európai Parlament és a tanács 7. bekezdésben említett határozata által megállapított 2003-2007-es közösségi statisztikai program tartalmazza a 2003. január 1. és 2007. december 31. között végrehajtandó statisztikai feladatokra vonatkozó EGT akciótervet. A Közösség 2003-2007-es statisztikai programjának minden fő területét és témáját figyelembe kell venni az EGT statisztikai együttműködés során és azokat nyitva tartani az EFTA-államok teljes részvétele előtt.

2003. január 1-től a statisztikai tanácsadói iroda az EFTA nemzeti statisztikai intézetek munkacsoportjának vezetőségével folytatott konzultációval minden évben egy, az EGT-re vonatkozó különleges statisztikai programot készít. Az EGT-re vonatkozó éves statisztikai program a Bizottság által a 7. bekezdésben említett tanácsi határozattal összhangban készített éves munkaprogram egy részhalmaza alapján, illetve azzal párhuzamosan készül.

3. Az EFTA-államok, a 2. bekezdésben említett programokkal és tevékenységekkel kapcsolatos együttműködés kezdetétől szavazati jog nélkül teljes mértékben részt vesznek azon közösségi bizottságokban és más testületekben, amelyek segítik az Európai Közösségek Bizottságát az említett programok és tevékenységek irányításában és kialakításában.

4. Az EFTA-államokból származó statisztikai adatokat, az EFTA-államokból az Eurostat felé továbbítják, ami azokat tárolja, feldolgozza és terjeszti. Ebből a célból, az OSA EFTA szorosan együttműködik az EFTA-államokkal és az Eurostattal annak biztosítása érdekében, hogy az EFTA-államokból származó adatokat megfelelő módon továbbítják és az EGT statisztikai adatok részeként terjesztik a különböző felhasználói csoportok felé a normál terjesztési csatornákon keresztül.

Az EFTA-államokból származó statisztikai adatok kezelését a 7. bekezdésben említett tanácsi rendelet szabályozza.

5. 2003. január 1-től kezdődően, az EFT-államok a Megállapodás 82. cikke (1) bekezdésének a) pontjával és annak pénzügyi szabályzatával összhangban pénzügyi hozzájárulást nyújtanak, a közösségi költségvetés B5-600A. és B5-600B. költségvetési tételében, illetve az azokat követő cikkben (statisztikai információs politika) szereplő összeg 75 százalékáig.

Az EFTA-államok az EFTA Titkárság és az Eurostat között létrejött, az e bekezdéssel kapcsolatos EFTA hozzájárulásról szóló megfelelő egyetértési megállapodással összhangban megtérítik az Eurostatnak az országukból származó adatok tárolásából, feldolgozásából és terjesztéséből eredő kiegészítő költségeit.

Az EFTA-államok, a Megállapodás 82. cikke (1) bekezdésének b) pontjával összhangban pénzügyi hozzájárulást nyújtanak a Közösségnek az adatok tárolása, terjesztése és feldolgozása kapcsán felmerülteken kívüli általános költségeihez.

6. A 2003. január 1. és a 2007. december 31. közötti időszakra tervezett célkitűzések, prioritások és tevékenységek megvalósításának mértékét értékelő jelentést kell készíteni és benyújtani az 1. bekezdésben említett SPC/EGT konferencia és az EGT-Vegyesbizottság számára.

7. E jegyzőkönyvnek a következő közösségi jogi aktusok képezik tárgyát:

- 397 R 0322: A Tanács 1997. február 17-i 322/97/EK rendelete a közösségi statisztikákról (HL L 52., 1997.2.22., 1. o.),

- 32002 D 2367: Az Európai Parlament és a Tanács 2002. december 16-i 2367/2002/EK határozata (HL L 358., 2002.12.31., 1. o.)."

2. cikk

A Megállapodásban a Szerződő Felek által elfogadott bizottságok listája, amelyet az Európai Gazdasági Közösség, az Európai Szén- és Acélközösség és annak tagállamai, illetve az EFTA-államok között az Európai Gazdasági Térségről szóló megállapodásra vonatkozó tárgyalások 30. jegyzőkönyvének kölcsönösen elfogadott jegyzőkönyve tartalmaz, nem érinti az EFTA-államoknak az e határozattal módosított 30. jegyzőkönyv 3. bekezdésének megfelelő részvételét más közösségi bizottságban vagy testületben.

3. cikk

Ez a határozat a Megállapodás 103. cikkének (1) bekezdése szerint előírt utolsó értesítésnek az EGT-Vegyesbizottság általi kézhezvételét követő első napon lép hatályba [4].

A határozat 2003. január 1-jétől alkalmazandó.

4. cikk

Ezt a határozatot az Európai Unió Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2003. november 7-én.

az EGT-Vegyesbizottság részéről

az elnök

H. S. H Prinz Nikolaus von Liechtenstein

[1] HL L 7., 2001.1.11., 29. o.

[2] HL L 358., 2002.12.31., 1. o.

[3] HL L 52., 1997.2.22., 1. o.

[4] Alkotmányos követelmények felmerülését jelezték.

--------------------------------------------------